KLASA: P-292/23

URBROJ: 711-02-01/05-2024-05

Zagreb, 25. ožujka 2024.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznice Tihane Hleb, OIB:** **………….**, **direktorice trgovačkog društva Glas Podravine d.o.o. do 12. srpnja 2023.**, pokrenutom po službenoj dužnosti na radnom sastanku 16. studenoga 2023.g. pod brojem: 711-I-2498-P-292/23-03-19, na 45. sjednici održanoj 25. ožujka 2024.g., donosi sljedeću

**ODLUKU**

1. **Obveznica Tihana Hleb, direktorica trgovačkog društva Glas Podravine d.o.o. do 12. srpnja 2023., propustom da** **u roku od 30 dana po prestanku obnašanja dužnosti podnese imovinsku karticu, počinila je povredu članka 10. stavka 2. ZSSI-a.**
2. **Za povrede ZSSI-a iz točke I. izreke, obveznici se izriče opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznica Tihana Hleb nije u roku od 30 dana podnijela imovinsku karticu po prestanku obnašanja dužnosti direktorice trgovačkog društva Gras Podravine d.o.o. te je na stručnom radnom sastanku dana 16. studenoga 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a.

Povjerenstvo je obavijest o postojanju pretpostavki za pokretanje postupka dostavilo obveznici 28. studenoga 2023. te se obveznica na utvrđenja iste nije očitovala u roku od 15 dana od dostave obavijesti, a niti naknadno.

Povjerenstvo je uvidom u Registar obveznika utvrdilo kako je Tihana Hleb obnašala dužnost direktorice trgovačkog društva Glas Podravine d.o.o. do 12. srpnja 2023.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu u roku od 30 dana po prestanku obnašanja navedene dužnosti.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Slijedom navedenog, a budući da obveznica Tihana Hleb nije u roku od 30 dana po prestanku obnašanja dužnosti direktorice trgovačkog društva Glas Podravine d.o.o. podnijela imovinsku karticu, ista je počinila povredu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se protiv obveznice do sada nije vodio postupak pred Povjerenstvom zbog moguće povrede ZSSI-a što ocjenjuje olakotnim, dok otegotnima ocjenjuje okolnosti da se obveznica na obavijest o postojanju pretpostavki za pokretanje postupka nije očitovala kao i da do dana donošenja ove odluke nije podnijela imovinsku karticu povodom prestanka obnašanja dužnosti.

Stoga je Povjerenstvo primjerenim ocijenilo obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Tihana Hleb, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana